บสย.ตีปีกยอดโครงการPGSรับค้ำหนี้ช่วยเอสเอ็มอี
บสย.ตีปีกยอดโครงการ PGS รับค้ำหนี้ช่วยเอสเอ็มอีทะยานกว่า 6 หมื่นล้าน เตรียมขอคลังทำโครงการระยะที่ 3 เพิ่มอีก 3 หมื่นล้านบาท
5 พ.ย. 2553

บสย.ตีปีกยอดโครงการ PGS รับค้ำหนี้ช่วยเอสเอ็มอีทะยานกว่า 6 หมื่นล้าน เตรียมขอคลังทำโครงการระยะที่ 3 เพิ่มอีก 3 หมื่นล้านบาท 
นายพิชิต อัคราฑิตย์ ประธานกรรมการบรรษัทประกันสินเชื่ออุตสาหกรรมขนาดกลางและขนาดย่อม หรือ บสย. เปิดเผยว่า บสย. เตรียมเสนอขอกระทรวงการคลังทำโครงการ Portfolio Guarantee Scheme หรือ  PGS ระยะที่ 3 ต่ออีก 3 หมื่นล้านบาท และยังคิดค่าธรรมเนียมที่อัตราเดิมคือ 1.75 %  เนื่องจากโครงการ PGS ระยะที่ 2 นับจากเริ่มโครงการในเดือนเม.ย. ถึงปัจจุบัน บสย. ได้รับค้ำประกันผู้ประกอบการไปแล้วจำนวน 8,002 โครงการ วงเงินอนุมัติรวมทั้งสิ้น 2.34 หมื่นล้านบาท คาดว่าน่าจะครบตามเป้าหมาย 3 หมื่นล้านบาทได้ภายในเดือน ต.ค. นี้  เนื่องจากยอดอนุมัติการรับค้ำประกันเฉลี่ยอยู่ที่ 4,000 ล้านบาทต่อเดือน 
ทั้งนี้ ประเมินว่าเอสเอ็มอีในระบบยังมีความต้องการสินเชื่อรวมกันไม่ต่ำกว่า  2 ล้านล้านบาท ขณะที่ยอดค้ำประกันคงค้างของ บสย.อยู่ที่ 6.6 หมื่นล้านบาท จึงเห็นว่ายังมีช่องทางในการขยายธุรกิจอีกมาก ขณะที่ยอดหนี้ที่ไม่ก่อให้เกิดรายได้อยุ๋ในระดับต่ำเพียง 4.8 - 6 % เท่านั้น 
"บสย.ถือว่าประสบความสำเร็จกับการทำโครงการ  PGS ในช่วง 2 ปีที่ผ่านมามาก เพราะยอดภาระการค้ำประกันคงค้างในปัจจุบันเพิ่มกว่า  6 หมื่นล้านบาท เทียบจากผลดำเนินงาน 18 ปีที่ผ่านมา บสย. มียอดคงค้างแค่ 2 หมื่นล้านบาท ดังนั้นจึงอยากเสนอขอคลังทำโครงการระยะที่ 3 ต่อไปอีก" 
สำหรับผลกระทบจากปัญหาน้ำท่วมได้ส่งเจ้าหน้าที่สำรวจข้อมูลแล้วพบว่า มีลูกค้า บสย. ที่ได้รับผลกระทบ 1,400 ราย คิดเป็นยอดค้ำประกันกว่า 1.2 หมื่นล้านบาท ซึ่งบสย. ได้ออกมาตรการช่วยเหลือลูกค้าโดยการเลื่อนจ่ายค่าธรรมเนียมออกไปอีก 6 เดือน 
นายวิบูลย์ เพิ่มอารยวงศ์ กรรมการผู้จัดการทั่วไป บสย. กล่าวว่า ปัจจุบันมีผู้ประกอบการกว่า 3 ล้านราย ในจำนวนนี้เป็นเอสเอ็มอี ถึง 97.7 % ซึ่งพบว่ามีเอสเอ็มอีประมาณ 47 % ที่ขอสินเชื่อจากสถาบันการเงินที่เหลืออีก 53 % เป็นประเด็นที่น่าสนใจว่าจะหาทางให้คนเหล่านี้สามารถเข้าถึงแหล่งเงินได้อย่างไร สำหรับนโยบายของ บสย. จากนี้จะปรับให้เจ้าหน้าที่เข้าไปให้ความรู้ผู้ประกอบการ รวมทั้งจะมีการออกผลิตภัณฑ์ทางการเงินใหม่ ให้บสย. ทำธุรกิจได้ทั้งที่เป็นพันธมิตรและเป็นคู่แข่งกับสถาบันการเงิน โดยจะเตรียมเสนอขอคลังรับค้ำประกันได้อย่างกว้างขวาง เช่น การรับประกันการจ่ายค่ามิเตอร์น้ำ มิเตอร์ไปให้เอสเอ็มอี ไม่ต้องเงินค่าวางดาวน์มิเตอร์ แต่ให้จ่ายค่าธรรมเนียมให้กับ บสย. ในการรับค้ำ